SPA กำไรจากคนขี้เมื่อย
ช่วงที่ผ่านมาบริษัท สยามเวลเนสกรุ๊ป จำกัด (มหาชน) หรือ SPA เป็นหุ้นอีกหนึ่งตัวที่ถูกนักลงทุนมองข้าม !!
7 ก.ค. 2562

สำนักข่าวรัชดา
ช่วงที่ผ่านมาบริษัท สยามเวลเนสกรุ๊ป จำกัด (มหาชน) หรือ SPA เป็นหุ้นอีกหนึ่งตัวที่ถูกนักลงทุนมองข้าม !!
นั่นอาจเป็นเพราะสภาพคล่องของหุ้นมีน้อย…ทำให้มูลค่าการซื้อขายไม่เยอะ แค่ไม่กี่ล้านบาทต่อวัน…
แต่ถ้าไปดูปัจจัยพื้นฐาน บอกเลยว่า หุ้นตัวนี้ไม่ธรรมดา…มีดีกว่าที่หลายคนคิด
SPA เป็นหุ้นของคนขี้เมื่อย…ทำธุรกิจด้านสปาเพื่อสุขภาพ และธุรกิจที่เกี่ยวเนื่องกับธุรกิจสปา
โดยมี 4 แบรนด์หลักอยู่ภายใต้การบริหาร ได้แก่ Let’s Relax เน้นจับกลุ่มลูกค้าไฮเอนด์ตามโรงแรมต่าง ๆ
ส่วน RarinJinda Wellness Spa และ บ้านสวนมาสสาจ จะจับกลุ่มลูกค้าคนไทยและนักท่องเที่ยวทั่วไป
ขณะที่ CHABA เป็นแบรนด์ที่ SPA เพิ่งไปซื้อกิจการมาเมื่อต้นปี 2562 ให้บริการทำเล็บ สปามือ-เท้า และต่อขนตา ปัจจุบันมี 7 สาขา
นอกจากนี้ SPA ยังเปิดให้บริการสปา พร้อมออนเซนชื่อ Let’s Relax Spa &amp; Onsen ใจกลางกรุงย่านทองหล่อ จับลูกค้าญี่ปุ่น และคนที่ชื่นชอบแช่น้ำแร่ร้อน
ซึ่งก็ประสบความสำเร็จพอสมควร
การันตีได้จากผลการดำเนินงานช่วง 4 ปีที่ผ่านมาเติบโตทุกปี…
ปี 2558 มีกำไรสุทธิ 106.49 ล้านบาท จากรายได้รวม 543.50 ล้านบาท ปี 2559 มีกำไรสุทธิ 140.96 ล้านบาท จากรายได้ 739.12 ล้านบาท ปี 2560 มีกำไรสุทธิ 175.17 ล้านบาท จากรายได้รวม 962.39 ล้านบาท ปี 2561 มีกำไรสุทธิ 205.60 ล้านบาท จากรายได้รวม 1,152 ล้านบาท
ล่าสุดงวดไตรมาส 1/62 มีกำไรสุทธิ 59.07 ล้านบาท จากรายได้รวม 345.08 ล้านบาท
หากพิจารณาอัตรากำไรสุทธิ ก็ถือว่าอยู่ในระดับสูง ปี 2558 อยู่ที่ 19.59% ปี 2559 19.07% ปี 2560 อยู่ที่ 18.20% ปี 2561 อยู่ที่ 17.84% และงวดไตรมาส 1/62 อยู่ที่ 17.12%
จะเห็นว่าพัฒนาการของรายได้และกำไรโตต่อเนื่องแบบเงียบ ๆ ทุกปี !!
ปัจจุบัน SPA มีสาขาทั้งหมด 61 สาขา แบ่งเป็นในประเทศ 54 สาขา ต่างประเทศ 7 สาขา ที่จีน 4 สาขา และกัมพูชา 3 สาขา
โดยครึ่งปีหลังมีแผนเปิดสาขาเพิ่มอีก 7 สาขา ในประเทศ 6 สาขา และต่างประเทศอีก 1 สาขา ที่เมืองย่างกุ้ง ประเทศเมียนมาร์
ล่าสุด SPA เตรียมเปิดแบรนด์ Let’s Relax ในโรงแรมจังหวัดตรังอีก 3 แห่ง ได้แก่ โรงแรมเรือรัษฎา โฮเต็ล, ศรีลันตารีสอร์ท และโรงแรมคาร์ลตันโฮเทลสุขุมวิท
การเปิดสาขาใหม่อาจทำให้ SPA ต้องแบกรับต้นทุนที่เพิ่มขึ้น…
แต่นั่นก็หมายถึงโอกาสที่จะมีรายได้และกำไรที่เพิ่มขึ้นตามไปด้วย
ช่วงที่ผ่านมาแม้จะเติบโตไม่หวือหวา แต่ทั้งรายได้และกำไรโตแข็งแกร่ง…
ทำให้นักลงทุนที่มีหุ้น SPA ติดอยู่ในพอร์ตรู้สึกผ่อนคลายจากกำไรที่โตต่อเนื่อง…
แต่…เสียอย่างเดียว หุ้นตัวนี้ปันผลน้อยไปหน่อย…ยีลด์แค่ 1.16% เท่านั้น
นี่ถ้าปันผลสูงกว่านี้อีกสักหน่อย…
คงทำให้นักลงทุนมีกำลังใจหันมาเล่นหุ้นตัวนี้กันมากขึ้น
เพราะไม่ว่ามองมุมไหน SPA ก็จัดเป็นหุ้นแกร่งสตอรี่งามอีกตัวนะ
…อิ อิ อิ…